ΓΡΑΠΤΗ ΕΡΩΤΗΣΗ E-3087/01

υποβολή: Erik Meijer (GUE/NGL) προς την Επιτροπή

(13 Νοεμβρίου 2001)

Θέμα: Η προβλεπόμενη εγκατάσταση 109 αιολικών στροβίλων στο δρόμο που ακολουθούν τα αποδημητικά πτηνά κατά μήκος του ολλανδικού τμήματος της Θάλασσας των Wadden και η έγκαιρη προειδοποίηση σε περίπτωση ασυμβίβαστου με τις ισχύουσες οδηγίες

1. Γνωρίζει η Επιτροπή ότι στις 18 Οκτωβρίου 2001 η ολλανδική κυβέρνηση αποφάσισε να εγκαταστήσει 109 αιολικούς στροβίλους ύψους μεταξύ 60 και 75 μέτρων κατά μήκος της νοτίου ακτής της Θάλασσας των Wadden. Οι στρόβιλοι αυτοί θα βρίσκονται στο νερό ένθεν και ένθεν του φράγματος που κατασκευάσθηκε το 1932 και αποτελεί διαχωριστική γραμμή μεταξύ της αλμυρής, αβαθούς και πλούσιας σε τροφή Θάλασσας των Wadden η οποία συνδέεται με τη Βόρειο Θάλασσα και της Θάλασσας του Ijssel η οποία έχει αποκοπεί από τη θάλασσα και είναι τώρα γεμάτη γλυκό ποταμίσιο νερό·

2. Γνωρίζει επίσης η Επιτροπή ότι η ολλανδική ακτή στο σύνολό της αποτελεί τμήμα του δρόμου που ακολουθούν τα αποδημητικά πτηνά, μεταξύ άλλων οι χήνες, οι στρειδοφάγοι και οι πουπουλόπαπιες που αποδημούν μεταξύ της Σκανδιναβίας και της Βόρειας Ρωσίας αφενός και της δυτικής ακτής της Αφρικής αφετέρου, καθώς και ότι επιπλέον η Θάλασσα των Wadden αποτελεί όχι μόνο ένα μόνιμο οικότοπο για τα θαλάσσια πτηνά, αλλά και τροφοδότη των αποδημητικών πτηνών·

3. Δεν κρίνει κατόπιν τούτου η Επιτροπή ότι η ολλανδική ακτή και ειδικότερα η ακτή της Θάλασσας των Wadden αντενδείκνυνται για την τοποθέτηση αιολικών στροβίλων οι οποίοι κινδυνεύουν να προκαλούν ετησίως σημαντικές ζημιές στον πληθυσμό των πτηνών και, κατά συνέπεια, η εγκατάσταση των εν λόγω αιολικών στροβίλων αντιβαίνει προς την ορθή εφαρμογή των οδηγιών για τα πτηνά και τους οικοτόπους·

4. Γνωρίζει η Επιτροπή ότι οι κυβερνήσεις της Γερμανίας και της Δανίας έχουν εκφράσει την πρόθεση να μην εγκαταστήσουν αιολικούς στροβίλους στο τμήμα των Wadden που τους αντιστοιχεί, αλλά ότι η ολλανδική κυβέρνηση εξακολουθεί να ελπίζει ότι το ως άνω σχέδιο δεν θα κριθεί ασυμβίβαστο με τις οδηγίες της Ευρωπαϊκής Ένωσης·

5. Είναι διατεθειμένη η Επιτροπή, εφόσον κρίνει ότι η εγκατάσταση αιολικών στροβίλων εντός και κατά μήκος της Θάλασσας των Wadden αντιβαίνει προς τις ισχύουσες οδηγίες, να προειδοποιήσει σχετικά την ολλανδική κυβέρνηση σε ένα όσο το δυνατόν πιο πρώιμο στάδιο των μελετών σχετικά με το εφικτό της εφαρμογής του εν λόγω σχεδίου, ούτως ώστε να αποφευχθούν οι προκαταρκτικές επενδύσεις για ένα μη εφαρμόσιμο σχέδιο·

6. Είναι διατεθειμένη η Επιτροπή να προβεί σε διαβουλεύσεις με την ολλανδική κυβέρνηση ώστε να βρεθούν άλλες τοποθεσίες για τη μαζική εγκατάσταση αιολικών στροβίλων, είτε στην ξηρά είτε σε απόσταση από την ακτή στη Βόρειο Θάλασσα, οι οποίες να μην παρουσιάζουν τα μειονεκτήματα των σημερινών σχεδίων και να επιτρέπουν τηνλοποίηση του επιδιωκόμενου στόχο, ήτοι τον εφοδιασμό 250 000 έως 300 000 οικογενειών με φιλοπεριβαλλοντική ηλεκτρική ενέργεια·

Απάντηση της κας Wallstrm εξ ονόματος της Επιτροπής

(7 Ιανουαρίου 2002)

1. Η Επιτροπή δεν γνώριζε ότι στις 18 Οκτωβρίου 2001 η ολλανδική κυβέρνηση αποφάσισε την κατασκευή 109 ανεμογεννητριών ύψους 60 έως 75 μέτρων κατά μήκος της νότιας ακτής της θάλασσας του Wadden.

2. Η Επιτροπή αναγνωρίζει τη σημασία που έχουν οι ολλανδικές ακτές ως τόπος περάσματος και βόσκησης των μεταναστευτικών πουλιών στα περάσματα του Ατλαντικού μεταξύ της Αρκτικής και της δυτικής ακτής της Αφρικής. Αυτός ήταν και ο λόγος για τον οποίο η θάλασσα του Wadden και άλλες παράκτιες περιοχές χαρακτηρίστηκαν από την κυβέρνηση της Ολλανδίας ως περιοχές ειδικής προστασίας δυνάμει των διατάξεων του άρθρου 4 της οδηγίας 79/409/ΕΟΚ του Συμβουλίου της 2ας Απριλίου 1979 για την διατήρηση των άγριων πτηνών(1).

3. Η Επιτροπή θεωρεί ότι όποια σχέδια ή προγράμματα μπορεί να έχουν σημαντικές επιπτώσεις σε περιοχές ανήκουσες στο δίκτυο Natura 2000, περιλαμβανομένων και των Περιοχών Ειδικής Προστασίας, όπως αυτό συμβαίνει συγκεκριμένα με τη θάλασσα του Wadden, πρέπει να αξιολογούνται σύμφωνα με τις διατάξεις του άρθρου 6 παράγραφος 3 της οδηγίας 92/43/ΕΚ του Συμβουλίου της 21ης Μαΐου 1992 για την προστασία των φυσικών οικοτόπων και της άγριας πανίδας και χλωρίδας (εφεξής οδηγία για τους Οικοτόπους) πριν δοθούν οι σχετικές άδειες. Επιπλέον, η Επιτροπή εκτιμά ότι όταν το κράτος μέλος προτίθεται να θέσει σε εφαρμογή κάποιο σχέδιο ή πρόγραμμα, παρά μια ενδεχομένως αρνητική αξιολόγηση των επιπτώσεων επί του χώρου, πρέπει να τηρούνται οι διατάξεις του άρθρου 6 παράγραφος 4.

4. Η Επιτροπή δεν έχει ζητήσει ούτε έλαβε πληροφορίες από τη γερμανική και δανική κυβέρνηση αν είναι στις προθέσεις τους να κρατήσουν τις περιοχές της θάλασσας του Wadden απαλλαγμένες από την παρουσία ανεμογεννητριών.

5. Η Επιτροπή δεν διαθέτει τις εξουσίες που χρειάζονται για να επιβάλει στα κράτη μέλη λεπτομερείς οδηγίες σχετικά με την επιλογή των περιοχών εγκατάστασης ανεμογεννητριών ή άλλων ενεργειακών έργων. Θα προβεί ωστόσο σε παραστάσεις προς την κυβέρνηση της Ολλανδίας ώστε να εξασφαλίσει την τήρηση των διατάξεων των άρθρων 6 παράγραφος 3 και 4 της Οδηγίας για τους Οικοτόπους, στην προκειμένη περίπτωση.

(1) ΕΕ L 103 της 25.4.1979.